B. Osobitná časť

K § 1 a prílohe č. 1 
K § 1 ods. 1: Vymedzuje sa účel (predmet) vyhlásenia chráneného vtáčieho územia s taxatívnym výpočtom druhov vtákov na ochranu biotopov, pre ktoré sa územie vyhlasuje. Oproti zneniu súčasnej vyhlášky, ktorá sa ruší týmto nariadením vlády,  sa pre odstránenie nejednoznačnosti pri vymedzení zimovísk nahrádza výraz „divých husí“ presným vymenovaním voľne žijúcich druhov husí, ktoré zimujú v chránenom vtáčom území.
K § 1 ods. 2: Uvádzajú sa okresy a ich katastrálne územia, ktoré tvoria chránené vtáčie územie. Oproti zneniu súčasnej vyhlášky sa aktualizovali názvy katastrálnych území v okresoch Skalica a Senica, ktoré boli zmenené na základe projektov pozemkových úprav. Katastrálne územie Uhlisko bolo zlúčené s katastrálnym  územím Kúty, katastrálne územie Kameň bolo zlúčené s katastrálnym územím Sekule, katastrálne územie Štepnice bolo zlúčené s katastrálnym územím Brodské, katastrálne územie Struha bolo zlúčené s katastrálnym územím Kopčany, katastrálne územie Pláňavy bolo zlúčené s katastrálnym územím Holíč, katastrálne územie Seče bolo zlúčené s katastrálnym územím Skalica, katastrálne územie Dolná Čiernohorská bolo zlúčené s katastrálnym územím Záhajné, časť katastrálneho územie Letničie bola premenovaná na katastrálne územie Rúbanice, časť katastrálneho územia Petrova Ves bola premenovaná na katastrálne územie Primoravské lúky, časť katastrálneho územia Radimov bola premenovaná na katastrálne územie Záhajné a časť katastrálneho územia Unín bola premenovaná na katastrálne územie Sedlište. Súčasne sa z dôvodu zmeny katastrálnych území a parciel aktualizoval aj parcelný stav celého chráneného vtáčieho územia (uvedený v  prílohe č. 1).  Výmera chráneného vtáčieho územia je väčšia napriek tomu, že jeho rozloha sa fyzicky zmenšila. Dôvodom bola skutočnosť, že do chráneného vtáčieho územia boli po pozemkových úpravách zaradené parcely v alúviu rieky Morava, ktoré sa v chránenom vtáčom území nachádzali, avšak ich výmera sa nepočítala do jeho celkovej výmery. Jedná sa o územia vo vnútri meandrov rieky Morava na hranici s Rakúskou republikou a Českou republikou. V katastrálnych územiach po zápise projektov pozemkových úprav do katastra nehnuteľností sú výmery vypočítané s vyššou presnosťou. V rámci aktualizácie boli z chráneného vtáčieho územia vyňaté parcely prístupovej cesty v oblasti národnej kultúrnej pamiatky Kostol sv. Margity Antiochijskej, Kopčany v katastrálnych územiach Kopčany a Holíč z dôvodu umožnenia konania liturgických podujatí a návštev významnej kultúrnej pamiatky a archeologickej lokality. Vyňatie predmetnej časti územia nebude mať nepriaznivý vplyv na predmet ochrany chráneného vtáčieho územia. Ďalej boli z chráneného vtáčieho územia vyňaté parcely v zastavanom území obcí Brodské, Gbely, Jakubov, Suchohrad a Vysoká pri Morave. Zosúladilo sa tak vymedzenie hraníc chráneného vtáčieho územia s údajmi v územno-plánovacej dokumentácii miest a obcí platnej pred vyhlásením chráneného vtáčieho územia. Ďalšie zmeny v katastrálnych územiach a parcelách sú spôsobené aktualizáciou katastra nehnuteľností a jeho spresňovaním v rámci projektov pozemkových úprav. 
K § 1 ods. 3 a prílohe č. 1:  Aktualizuje sa celková výmera chráneného vtáčieho územia vrátane odkazu na prílohu č. 1, ktorá obsahuje vymedzenie vonkajších hraníc chráneného vtáčieho územia a vymedzenie vnútorných hraníc území, ktoré netvoria chránené vtáčie územie. Oproti zneniu súčasnej vyhlášky sa spôsob vymedzenia hraníc chráneného vtáčieho územia v prílohe     č. 1 dopĺňa o určenie technického podkladu pre zápis hraníc, ktorým je zjednodušený operát geometrického plánu. Týmto doplnením sa zabezpečuje presnosť  vymedzenia priebehu hraníc.   
 
K § 2 a prílohám č. 2 až 4
Ustanovujú sa zakázané činnosti podľa § 26 ods. 5 zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon“), ktorých uskutočňovanie môže mať negatívny vplyv na predmet ochrany, teda na biotopy druhov vtákov európskeho významu a biotopy sťahovavých druhov vtákov. Zmeny oproti zneniu § 2 súčasnej vyhlášky spočívajú najmä v doplnení časovo obmedzeného zákazu lovu zveri a úprave rozsahu častí území na ktorých sa majú uplatňovať relevantné zákazy činností.  V  prílohách sú vymedzené ekologicko-funkčné priestory, v ktorých sa uplatňujú príslušné zákazy činností.  Rovnako ako pri vymedzení hraníc chráneného územia ako celku sa dopĺňa spôsob vymedzenia hraníc jednotlivých ekologicko -funkčných celkov o určenie technického podkladu, ktorým je zjednodušený operát geometrického plánu.   
 
            K jednotlivým zákazom činnosti
            -   písmeno a)  
Vykonávanie lesohospodárskej činnosti najmä v období nidifikácie po vyletenie mláďat v blízkosti hniezda, ktorej kritická vzdialenosť od hniezda je v závislosti na druhu rôzna, môže byť spravidla dôvodom strát na vývojových štádiách druhu (vajcia, mláďatá). Z tohto dôvodu je potrebné zabezpečiť ochranu bezprostredného okolia hniezdisk vymenovaných európsky významných druhov vtákov a zachovanie štruktúry ich biotopov. Nakoľko v priebehu času sa hniezdiská môžu meniť, nie je možné dopredu vyčleniť priestor v rámci chráneného vtáčieho územia, kde budú ochranné podmienky platiť. Ochrana hniezdnych lokalít je preto zabezpečená na základe podnetu (napr. zo strany Štátnej ochrany prírody Slovenskej republiky) okresným úradom, ktorý určí rozhodnutím podľa § 68 písm. j) zákona o ochrane prírody a krajiny, ktorý určí rozhodnutím  ich časové  a  územné obmedzenie. Stromy a ich ochranné pásma, v ktorých bude potvrdené hniezdenie uvedených druhov, sa na základe výsledku konania okresného úradu podľa § 68 písm. j) zákona vyznačia v teréne a nebudú predmetom lesohospodárskej činnosti. 
-          písmeno b)
Ustanovuje sa časovo obmedzený zákaz vykonávania úprav litorálnej alebo pobrežnej vegetácie, najmä jej kosenie, presekávanie, vypaľovanie, chemické ošetrovanie, vyhŕňanie od 1. marca do 30. júna v oblastiach, ktoré sú biotopmi kritériových vodných a močiarnych druhov vtákov počas hniezdenia. V čase hniezdenia lovia vodné vtáky potravu (malé až stredne veľké druhy vodných stavovcov) prevažne v porastoch pobrežnej mokraďnej a vodnej vegetácie, na okrajoch mŕtvych ramien, resp. aj na iných biotopoch. Pobrežná vegetácia v hniezdnom období prítomná na vodných a mokraďových biotopoch zaručuje okrem hniezdnych možností aj optimálne podmienky pre miestne populácie malých a stredne veľkých druhov stavovcov (ryby, obojživelníky, plazy), ktoré predstavujú hlavnú potravnú bázu pre vodné vtáky. Zákaz sa nevzťahuje na nevyhnutné činnosti  správcu vodného toku a správcu vodnej stavby pri  údržbe objektov a zariadení.
            -     písmeno c)
Ustanovuje sa časovo obmedzený zákaz ťažby piesku, hliny od 1. marca do 30. júna. Ťažba sedimentov (piesky, hliny, spraše) v hniezdnom období máva za následok často likvidáciu hniezdnych nôr rybárikov riečnych, brehúľ hnedých a prípadne aj včelárikov zlatých, resp. so znáškami, resp. mláďatami. Takáto činnosť, realizovaná v hniezdnom období výrazne znižuje hniezdnu úspešnosť týchto druhov. Z uvedeného dôvodu je potrebné jej realizáciu presunúť mimo hniezdne obdobie. Okresný úrad rozhodnutím podľa § 68 písm. j) zákona určí územné obmedzenie tejto činnosti ( dôvod pre určenie územného obmedzenia činnosti Okresným úradom je rovnaký ako pri zákaze vykonávania lesohospodárskej činnosti v blízkosti hniezdisk).
            -     písmeno d)
Mechanizované kosenie trvalých trávnych porastov alebo mulčovanie spôsobom od stredu k okrajom v období od 1. apríla do 30. júna na súvislej ploche väčšej ako 0,5 hektára zabraňuje úhynom európsky významných druhov vtákov hniezdiacich na zemi v poľnohospodárskej krajine. Spôsob kosby iný ako smerom od stredu do okrajov predstavuje riziko a zapríčiňuje vysokú mortalitu hlavne mláďat, tým sa znižuje možnosť ich úniku pred pohybujúcou sa agrotechnikou. Zvolená technika a spôsob kosby umožní  mláďatám týchto druhov bezpečný únik do okolitých kultúr alebo remízok. Obmedzenie sa týka súvislých plôch väčších ako 0,5 hektára, pri menšej ploche sú ich únikové možnosti podstatne väčšie. 
            - písmeno e)
Časovo obmedzeným zákazom vykonávania práva rybárstva na časti územia vymedzeného v prílohe č. 2 sa zabezpečuje, aby kritériové druhy neboli vyrušované počas hniezdenia v lokalitách, v ktorých je posledné roky vplyvom vyrušovania v hniezdnom období pozorovaný výrazný pokles ich početnosti. 
            - písmeno f)
Zákazom vykonávania práva rybárstva na časti územia vymedzeného v prílohe č. 3  sa sleduje rovnaký cieľ ako v  písmene e) s tým rozdielom, že zákaz platí celoročne. 
            -  písmeno g)
Časovo obmedzeným zákazom vstupovania na riečne ostrovy sa zabezpečuje, aby druhy vtákov, využívajúce ostrovy na hniezdenie neboli vyrušované v hniezdnom období. Zákaz sa nevzťahuje na vstup rybárskej stráže, stráže prírody, poľovníckej stráže, plavebných inšpektorov alebo správcu vodného toku.  
-   písmeno h) 
Časovo obmedzeným zákazom státia alebo plavby s vodným skútrom alebo plavidlom rýchlostného vodného motorizmu sa zamedzuje možné rušenie vtákov na vodných a pobrežných biotopoch.  
            - písmeno i)
Časovo obmedzeným zákazom uskutočňovania verejných telovýchovných, športových alebo turistických podujatí, ako aj iných verejnosti prístupných spoločenských podujatí zabezpečuje, aby kritériové druhy neboli vyrušované v hniezdnom a reprodukčnom období. Zákaz sa nevzťahuje na jednorazové a každoročné realizovanie rybárskych pretekov, ktoré sa realizujú na vopred známych lokalitách.
-   písmeno j) (doplnená zakázaná činnosť)
Pre účel zabezpečenia adekvátnej ochrany zimovísk voľne žijúcich druhov husí sú navrhnuté územia s obmedzeným zákazom lovu. Pre vyváženie záujmov ochrany prírody a záujmov poľovníctva okresný úrad v sídle kraja podľa § 67 písm. h) zákona povolí výnimku zo zákazu lovu, ak sa preukáže (napr. na podnet dotknutej osoby alebo Štátnej ochrany prírody Slovenskej republiky), že v danom čase nie sú husi uvedené v § 1 prítomné na zimoviskách, ktoré tvoria časti chráneného vtáčieho územia podľa prílohy č. 4.
V Chránenom vtáčom území Záhorské Pomoravie sú navrhované tri územia s časovo obmedzeným zákazom lovu: Adamovské štrkoviská, Jakubovské rybníky, Panská Morávka a Rudavné jazero (susediace lokality Panská Morávka a Rudavné jazero tvoria spoločnú zónu). Pri ich návrhu sa vychádzalo z dlhodobých poznatkov o pobyte husí. Ako základné kritérium bol použitý výber podľa nocovísk, ktoré výrazne nepodliehajú sezónnym zmenám. Samotné vodné plochy boli použité ako jadrová časť nepoľovnej oblasti, okolo nich sa vytvorila ochranná oblasť, ktorá by mala zabezpečiť, že husi nebudú vyrušované streľbou, respektíve, poľovanie bude posunuté tak, aby nedochádzalo k plašeniu kŕdľov. Vychádzalo sa z únikovej vzdialenosti husí, ktorá, v miestach kde sa na husi poľuje, predstavuje približne 800 m. V miestach, kde je otvorená krajina, ide o zónu 800 – 1 000 m, v miestach, kde sa vyskytuje les, je to menej ako 200 m. Prípadné rozdiely boli kompenzované – ak sa v okolí navrhovanej zóny vyskytoval les, tak sa hranica zóny posunula viac do otvorených biotopov. 
Navrhovaná zóna s obmedzeným lovom zveri Adamovské štrkoviská predstavuje dlhodobo významné miesto koncentrácie a nocovania husí. Na početnosť husí vplýva potravná ponuka v okolí, vyrušovanie a dostupnosť iných nerušených nocovísk, predovšetkým v oblasti vodnej nádrže Nové Mlýny v Českej republike a na vodnej nádrži Petrova Ves. V posledných desiatich rokoch sa v oblasti Adamovských štrkovísk vyskytuje 7 000 – 10 000 jedincov husí. Navrhovaná zóna s obmedzeným lovom zveri Jakubovské rybníky je významným miestom koncentrácie husí v okrajovej časti chráneného vtáčieho územia. Zimovisko sa vytvára aj podľa lokálnych podmienok, napr. podľa zimovania rybníkov. Dlhodobo však predstavuje miesto s výskytom asi 4 000 jedincov nocujúcich husí, s maximom v zime roku 2006 a 2014, kedy v oblasti zimovalo a nocovalo asi 6 000 jedincov husí. Navrhovaná zóna s obmedzeným lovom zveri Panská Morávka a Rudavné jazero je významným zhromaždiskom husí predovšetkým počas vyššieho stavu vody v medzihrádzovom priestore rieky Morava. V širšom okolí sa nachádzajú potravné biotopy husí, predovšetkým na poliach. Dlhodobo sa v oblasti zdržuje a nocuje 8 000 – 10 000 jedincov husí.
 
K § 3   
V tomto ustanovení sa uvádza, kde je možné nájsť podklady, v ktorých sú zakreslené hranice chráneného vtáčieho územia. Pre potreby praxe budú na príslušných okresných úradoch uložené grafické podklady v ktorých je zakreslená časť hranice chráneného vtáčieho územia podľa územnej príslušnosti. Na Ministerstve životného prostredia SR budú uložené mapy, v ktorých sú zakreslené hranice tohto chráneného územia. 
 
K § 4 

Zrušuje sa súčasná vyhláška, ktorou sa vyhlásilo toto chránené vtáčie územie, vzhľadom na novelu zákona č. 506/2013 Z. z., ktorou sa novelizoval § 26 ods. 6 upravujúci spôsob vyhlasovania chráneného vtáčieho územia z vyhlášky na nariadenie vlády.
 
K § 5 
Účinnosť nariadenia sa navrhuje od 15. júna 2015.